**NOTĂ INFORMATIVĂ**

**la proiectul Hotărîrii Guvernului cu privire la aprobarea completărilor la Hotărîrea Guvernului privind cerinţele în materie de proiectare ecologică aplicabile produselor cu impact energetic**

Consumul de energie a demonstrat un trend ascendent în mediu cu 12,5% anual între 2001 şi 2008 şi o rată medie de creştere de circa 0,86% în ultimii cinci ani în Republica Moldova.

Produsele cu impact energetic au o pondere importantă în consumul de resurse naturale și de energie. Dotarea utilizatorului final cu produse cu impact energetic (cazane, televizoare, ventilatoare, etc.), crește. Totodată, marea majoritate a categoriilor de produse disponibile pe piață atestă grade diferite de impact asupra mediului, deși produsele prezintă performanțe funcționale similare.

Numeroase produse au un potențial de îmbunătățire semnificativ în vederea reducerii impactului asupra mediului și a economisirii de energie și alte resurse printr-o mai bună proiectare, ceea ce conduce, de asemenea, la economii pentru producători și pentru utilizatorii finali. Estimativ, 80% din impactul produsului asupra mediului este rezultatul etapei de proiectare a produsului.

Există două abordări complementare de a reduce energia consumată de produse. O abordare o constituie etichetarea, care de fapt, sensibilizează consumătorul și explicit, trebuie să ducă la schimbarea comportamentului energetic, iar a doua abordare - impunerea unor cerințe de performanțe energetice asupra produselor la etapele proiectării acestora.

Realizînd acest lucru, statele UE au aprobat un cadru comun pentru stabilirea cerinţelor în materie de proiectare ecologică aplicabile produselor cu impact energetic, cu excepția mijloacelor de transport de pasageri sau de mărfuri. Similar țărilor UE, Republica Moldova, și-a propus introducerea cerințelor de proiectare ecologică pentru produsele consumătoare de energie și alte resurse.

Astfel, proiectul Hotărîrii Guvernului cu privire la aprobarea completărilor la Hotărîrea Guvernului privind cerinţele în materie de proiectare ecologică aplicabile produselor cu impact energetic, propune o serie de exigenţe pentru produsele cu impact energetic care se intenționează a fi introdus în piață.

Cerințele privind proiectarea ecologică: vor fi adoptate în funcție de produs; vor stabili nivelurile minime privind performanța produsului pentru a reduce impactul asupra mediului de-a lungul ciclului de viață al produsului (proiectare, producție, distribuție și eliminare). De menționat că aceste cerințe sunt obligatorii pentru toate produsele comercializate în UE.

Există o listă de produse, stabilită la nivel comunitar, care trebuie să îndeplinească cerințele privind proiectarea ecologică. La sfîrșitul anului 2012, această listă includea: aparatele de climatizare şi ventilatoarele de confort; pompele de circulație; mașinile de spălat vase de uz casnic; lămpile de uz casnic; aparatele frigorifice de uz casnic; mașinile de spălat rufe de uz

casnic; motoarele electrice; sursele externe de alimentare cu energie electrică; ventilatoare (acționate de motoare cu o putere electrică la intrare între 125W și 500kW); decodoarele simple; consumul de energie electrică în modul standby și oprit al echipamentelor electrice și electronice de uz casnic și de birou; televizoare; dispozitivele de iluminat din sectorul terțiar (birou și stradă); pompele de apă. Pentru fiecare produs sunt elaborate măsuri de aplicare – regulamente cu prevederea cerințelor specifice de proiectare ecologică față de acesta. În cazul Republicii Moldova, se propune introducerea treptată a acestor cerințe.

Astfel, la 18 martie curent, în cadrul ședinței Guvernului a fost aprobată Hotarîrea Guvernului cu privire la aprobarea Regulamentelor privind cerinţele în materie de proiectare ecologică aplicabile produselor cu impact energetic, care stabilește cerințele de proiectare ecologică pentru 11 produse din lista de mai sus. Proiectul nou propune o serie de cerințe pentru 6 produse noi cu impact energetic, care sunt:

1. Aparate frigorifice de uz casnic;
2. Aparate TV;
3. Pompe de circulație fără etanșare independente și pompelor de circulație fără etanșare integrate în produse
4. Consumul de energie electrică în modul standby și oprit al echipamentelor electrice și electronice de uz casnic și de birou;
5. Unități simple de conversie semnal;
6. Puterea absorbită în regim fără sarcină și pentru randamentul mediu în regim activ al surselor externe de alimentare.

**Aspectul juridic.** Hotărîrea Guvernului cu privire la aprobarea completărilor la Hotărîrea Guvernului privind cerinţele în materie de proiectare ecologică aplicabile produselor cu impact energetic instituie cadrul normativ aferent Legii Nr. 151 din 17.07.2014 privind cerinţele în materie de proiectare ecologică aplicabile produselor cu impact energetic.

**Aspectul economic.** Adoptarea acestei Hotarîri va contribui la micșorarea consumului de energie, reducerea cheltuielilor pentru consumul surselor energetice şi reducerii emisiilor de CO2.

**Aspectul financiar.** Prezenta Hotarîre nu necesită cheltuieli suplimentare din bugetul de stat.

**Aspectul organizatoric.** Hotarîrea Guvernului nu propune crearea unui cadru nou instituțional.

#### Reieşind din cele expuse, solicităm susținerea Proiectului Hotărîrii Guvernului cu privire la aprobarea completărilor la Hotărîrea Guvernului privind cerințele în materie de proiectare ecologică aplicabile produselor cu impact energetic.

**Viceprim-ministru,**

**ministru Octavian CALMÎC**

*Ex: Olga Chiperi*

*Tel: 250 675*